KIRJALLINEN KYSYMYS E-0279/01

esittäjä(t): Agnes Schierhuber (PPE-DE) komissiolle

(9. helmikuuta 2001)

Aihe: Polkumyyntitullien asettaminen lannoitteiden tuonnille

Vuoden 2000 aikana asetettiin polkumyyntitullit lannoitteiden (esim. kaliumkloridi, ammoniumnitraatti, urea jne.) tuonnille Itä-Euroopan maista. Näiden maiden joukossa on myös ehdokasvaltioita.

1. Suurimmaksi osaksi jo voimaan tulleet muutokset Keski- ja Itä-Euroopan kanssa tehtyihin Eurooppa-sopimuksiin merkitsevät maataloustuotteiden kaupan vapauttamista. Sopimukset sisältävät esim. luettelon tuotteista, joita voi tuoda EU:hun tullitta.

Lannoitteet ovat tärkeitä maatalousalan tuotteita. Ottaako komissio lannoitteiden polkumyyntitulleja asettaessaan huomioon, että EU:n maataloustulot ovat laskussa (4 prosentin lasku vuonna 1999)?

2. Katsooko komissio, että polkumyyntitullien asettaminen ehdokasvaltioista tuotaville lannoitteille on yhdenmukaista yleisen vapauttamiskehityksen ja etenkin WTO-sopimusten kanssa? Onko maataloustuotteiden tullien poistaminen yhdistettävissä muita kuin maataloustuotteita koskevien uusien tullien käyttöön ottamiseen?

3. Miten tullien asettamiseen ehdokasvaltioista tuotaville teollisuustuotteille on suhtauduttava suhteessa suunniteltua itälaajentumista koskevaan niin kutsuttuun liittymistä edeltävään strategiaan?

Mitä mieltä komissio on eurooppalaisen typpilannoitetuotannon supistamisesta noin 4,5 miljoonalla tonnilla (yli 20 prosenttia EU:n tuotannosta) vuoden 1999 lopusta vuoden 2000 alkuun?

4. Miksi komissio laskee polkumyyntitullit esim. Puolasta tai Ukrainasta tuotavalle ammoniumnitraatille 8 prosentin voittomarginaalin perusteella, vaikka yhteisöjen tuomioistuimen antamien tuomioiden mukaan (esim. asiat T-121/95 ja C-46/98) 5 prosentin voittomarginaali on riittävä? Millaisia voittomarginaaleja komissio odottaa tällaisten toimien rasittamalta maataloussektorilta?

5. Typpilannoitteiden hinnat ovat lähes kaksinkertaistuneet (tilanne syksyllä 2000) verrattuna syksyyn 1999. Onko komissio sitä mieltä, että polkumyyntitullit tukevat tällaista typpilannoitteiden hintakehitystä?

Pascal Lamyn komission puolesta antama vastaus

(17. huhtikuuta 2001)

1. Assosioituneiden maiden kanssa tehdyissä Eurooppa-sopimuksissa säilytetään täysimääräisesti asianomaisten sopimuspuolten oikeus soveltaa tarvittaessa polkumyyntitoimenpiteitä epäterveiden kaupan käytäntöjen vuoksi. Esimerkiksi Puolan kanssa tehdyn Eurooppa-sopimuksen 29 artiklassa määrätään seuraavaa: Jos osapuoli toteaa toisen osapuolen käyttävän kaupassaan polkumyyntimenettelyä tullitariffeja ja kauppaa koskevan yleissopimuksen VI artiklan tarkoittamalla tavalla, se voi toteuttaa aiheellisia toimenpiteitä tätä menettelyä vastaan tullitariffeja ja kauppaa koskevan yleissopimuksen VI artiklan täytäntöönpanoa koskevan sopimuksen ja asiaankuuluvan sisäisen lainsäädäntönsä mukaisesti ja 33 artiklassa määrättyjä edellytyksiä ja menettelyjä noudattaen.

Toimenpiteiden mahdollisesta vaikutuksesta yhteisön maatalouteen todettakoon, että tullien käyttöönottoa esitetään ainoastaan, jos tämä on koko yhteisön edun mukaista. Arvioinnissa otetaan huomioon kaikkien menettelyn kohteena olevien osapuolten eli tarkasteltavana olevan tuotteen tuottajien, tuojien ja käyttäjien edut. Kyseessä olevissa tapauksissa kaikilla asianomaisilla osapuolilla on ollut tilaisuus esittää näkökantansa. Erityisesti viljelijäjärjestöjä on järjestelmällisesti pyydetty osallistumaan tutkimuksiin. Lisäksi komissio on antanut kuulemista pyytäneille osapuolille tilaisuuden tähän. Kyseessä olevissa tapauksissa tultiin kuitenkin siihen tulokseen, että viljelijöihin kohdistuva rajoitettu vaikutus ei ollut pakottava syy olla ottamatta käyttöön polkumyyntitoimenpiteitä.

2. Korostettakoon, että maataloustuotteiden tullitariffien alentamisella ei ole mitään yhteyttä vahingollisen polkumyynnin vastaisiin toimenpiteisiin. Polkumyyntitoimenpiteiden tavoitteena on kumota vahingollisen polkumyynnin vaikutukset, eivätkä toimenpiteiden määrittämiseen vaikuta mahdolliset tullitariffit.

3. Kuten jo todettiin, polkumyyntitoimenpiteet eivät ole ristiriidassa yhteisön liittymistä valmistelevan strategian kanssa, minkä neuvosto vahvisti myös vuonna 1994 Essenissä antamassaan julkilausumassa. Kysymyksen mukaan yhteisön typpilannoitteiden tuotanto olisi vähentynyt, ja komissio onkin todennut, että

eräissä asianomaisista tapauksista tuotanto väheni joidenkin vuosien aikana. Tutkimuksissa vahvistettiin kuitenkin, että todettu polkumyynti oli aiheuttanut merkittävää vahinkoa yhteisön tuotannonalalle, ja jos vahingollista polkumyyntiä ei olisi ollut, yhteisön tuotannonalan hinnat olisivat laskeneet ja sen kannattavuus olisi heikentynyt huomattavasti vähemmän.

4. Komissio ei jaa arvoisan parlamentin jäsenen tulkintaa tuomioistuimen tuomioista. Asiassa T-210/95 ensimmäisen oikeusasteen tuomioistuin toteaa, että voittomarginaali, jota neuvoston on käytettävä laskiessaan tavoitehintaa, jolla voidaan poistaa kyseinen vahinko, saa olla korkeintaan sen voittomarginaalin suuruinen, jonka yhteisön tuotannonala voi kohtuudella odottaa saavansa tavanomaisissa kilpailuolosuhteissa, joissa ei esiinny polkumyynnillä tapahtuvaa tuontia. Komissio on noudattanut tätä periaatetta kaikissa tapauksissa. Liettuasta, Puolasta ja Ukrainasta peräisin olevan ammoniumnitraatin tapauksessa määritettiin tämän perusteella yhteisön tuotannonalan kohtuulliseksi voittomarginaaliksi 8 prosenttia. Kyseisissä menettelyissä komission ei tarvitse arvioida muiden asianomaisten osapuolten kuten viljelijöiden voittomarginaaleja.

5. Arvoisan parlamentin jäsenen mainitsemissa tapauksissa kyseessä olleiden tutkimusajanjaksojen aikana typpilannoitteiden hinnat olivat epätavallisen alhaiset kolmansista maista peräisin olevan polkumyynnillä tapahtuvan tuonnin vuoksi, minkä seurauksena yhteisön tuotannonalalle aiheutui huomattavia tappioita. Lannoitteet kuuluvat hyödykkeisiin, joiden hinnat myötäilevät kaasun kaltaisten raaka-aineiden maailmanmarkkinahintoja. Ne ovat tämän vuoksi luonteenomaisesti huomattavan alttiita hintavaihteluille. Viimeaikaiset hinnankorotukset johtuvat enimmäkseen juuri tästä. Samaan aikaan sovellettujen polkumyyntitullien tavoitteena taas on vahingollisen polkumyynnin vaikutusten kumoaminen yhteisön markkinoilla. Polkumyyntitoimenpiteet ovat siis saattaneet osaltaan vaikuttaa typpilannoitteiden viimeaikaiseen hintojen nousuun.